CELEX: 32019D1854
Language: hu
Date: 2019-10-29 00:00:00
Title: A Bizottság (EU) 2019/1854 végrehajtási határozata (2019. október 29.) a Biológiai és Orvosi Tudományok Képalkotó Technológiáinak Európai Kutatási Infrastruktúrája – Euro-BioImaging Európai Kutatási Infrastruktúra-konzorcium (Euro-BioImaging ERIC) létrehozásáról (az értesítés a C(2019) 7612. számú dokumentummal történt) (Csak az angol, a bolgár, a cseh, a dán, a finn, a francia, a holland, a magyar, a német, az olasz, a portugál és a svéd nyelvű szöveg hiteles) (EGT-vonatkozású szöveg)

6.11.2019   
               
               
                  HU
               
               
                  Az Európai Unió Hivatalos Lapja
               
               
                  L 285/9
               
            
         A BIZOTTSÁG (EU) 2019/1854 VÉGREHAJTÁSI HATÁROZATA
         (2019. október 29.)
         a Biológiai és Orvosi Tudományok Képalkotó Technológiáinak Európai Kutatási Infrastruktúrája – Euro-BioImaging Európai Kutatási Infrastruktúra-konzorcium (Euro-BioImaging ERIC) létrehozásáról
         
            
               (az értesítés a C(2019) 7612. számú dokumentummal történt)
            
         
         (Csak az angol, a bolgár, a cseh, a dán, a finn, a francia, a holland, a magyar, a német, az olasz, a portugál és a svéd nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
         mivel:
         
                     (1)
                  
                  
                     Bulgária, Csehország, Dánia, Franciaország, Izrael, Olaszország, Magyarország, Hollandia, Ausztria, Norvégia, Portugália, Finnország, Svédország, az Egyesült Királyság és az Európai Molekuláris Biológiai Laboratórium kérelmet nyújtott be a Bizottsághoz a Biológiai és Orvosi Tudományok Képalkotó Technológiáinak Európai Kutatási Infrastruktúrája – Euro-BioImaging Európai Kutatási Infrastruktúra-konzorcium (Euro-BioImaging ERIC) létrehozására (a továbbiakban: kérelem). Belgium úgy nyilatkozott, hogy kezdetben csak megfigyelőként részt vesz az Euro-BioImaging ERIC munkájában. A kérelmezők megállapodtak abban, hogy az Euro-BioImaging ERIC fogadó tagállama Finnország lesz.
                  
               
                     (2)
                  
                  
                     A 72/2015 EGT vegyes bizottsági határozat (2) belefoglalta az Európai Gazdasági Térségről szóló megállapodásba a 723/2009/EK rendeletet.
                  
               
                     (3)
                  
                  
                     2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjától, illetve ennek hiányában, figyelemmel az (EU) 2019/584 európai tanácsi határozatra (3), 2019. november 1-jén a Szerződések az Egyesült Királyságra vonatkozóan hatályukat vesztik, hacsak az Európai Tanács az Egyesült Királysággal egyetértésben egyhangúlag ennek a határidőnek a meghosszabbításáról nem rendelkezik.
                  
               
                     (4)
                  
                  
                     Az Unióból való kilépését követően és a kilépési megállapodás rendelkezéseinek sérelme nélkül az Egyesült Királyság a 723/2009/EK rendelet 2. cikkének b) pontja értelmében vett harmadik országnak minősül.
                  
               
                     (5)
                  
                  
                     A Bizottság a 723/2009/EK rendelet 5. cikkének (2) bekezdése értelmében elbírálta a kérelmet, és megállapította, hogy az megfelel a rendelet követelményeinek.
                  
               
                     (6)
                  
                  
                     Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            
               (1)   Létrejön a Biológiai és Orvosi Tudományok Képalkotó Technológiáinak Európai Kutatási Infrastruktúrája – Euro-BioImaging Európai Kutatási Infrastruktúra-konzorcium (Euro-BioImaging ERIC).
            
            
               (2)   Az Euro-BioImaging ERIC alapszabályának alapvető elemeit a melléklet határozza meg.
            
         
         
            2. cikk
            E határozat címzettje a Belga Királyság, a Bolgár Köztársaság, a Cseh Köztársaság, a Dán Királyság, a Francia Köztársaság, Izrael Állam, az Olasz Köztársaság, Magyarország, a Holland Királyság, az Osztrák Köztársaság, a Norvég Királyság, a Portugál Köztársaság, a Finn Köztársaság, a Svéd Királyság, Nagy-Britannia és Észak-Írország Egyesült Királysága, valamint az Európai Molekuláris Biológiai Laboratórium.
         
         
            Kelt Brüsszelben, 2019. október 29-én.
            
               
                  a Bizottság részéről
               
               Carlos MOEDAS
               
                  a Bizottság tagja
               
            
         
         
            (1)  HL L 206., 2009.8.8., 1. o.
         
         
            (2)  Az EGT Vegyes Bizottság 72/2015 határozata (2015. március 20.) az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról [2016/755] (HL L 129., 2016.5.19., 85. o.).
         
            (3)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).
      
      
         
            MELLÉKLET
            
               AZ EURO-BIOIMAGING ERIC ALAPSZABÁLYÁNAK ALAPVETŐ ELEMEI
            
            Az Euro-BioImaging ERIC alapszabályának alábbi cikkei és cikkeinek bekezdései a 723/2009/EK tanácsi rendelet 6. cikke (3) bekezdésének megfelelően meghatározzák az alapvető elemeket.
            1.   Feladatok és tevékenységek
               (az Euro-BioImaging ERIC
               alapszabályának 1. cikke)
            
                     
                        1.
                     
                     
                        Az Euro-BioImaging ERIC fő feladata egy olyan kutatási célú megosztott képalkotási infrastruktúra létrehozása és működtetése Európa-szerte, amely szabad hozzáférést biztosít a kutatók számára az innovatív biológiai és orvosi képalkotó technológiákhoz. Az Euro-BioImaging ERIC célja továbbá, hogy szakértői, képadatokkal kapcsolatos és képzési szolgáltatásokat nyújtson a képalkotó technológiákat alkalmazó legkorszerűbb kutatások elvégzéséhez.
                     
                  
                     
                        2.
                     
                     
                        Fő feladatának ellátása során, a jelen alapszabály rendelkezéseinek megfelelően, továbbá az ötéves Euro-BioImaging stratégiai tervet végrehajtva az Euro-BioImaging ERIC különösen az alábbi tevékenységeket végzi:
                        
                                    a)
                                 
                                 
                                    nyílt fizikai hozzáférés biztosítása a képalkotási infrastruktúrához;
                                 
                              
                                    b)
                                 
                                 
                                    magas szintű szakértelem és szolgáltatások biztosítása a technológia felhasználói számára;
                                 
                              
                                    c)
                                 
                                 
                                    képzések a technológia felhasználói, a létesítmények személyzete és a technológiai szakértők számára;
                                 
                              
                                    d)
                                 
                                 
                                    adatelemzési és -tárolási támogatás a felhasználók által előállított képadatokat illetően;
                                 
                              
                                    e)
                                 
                                 
                                    nyílt virtuális hozzáférés biztosítása a képelemző szoftverhez és a közérdekű képadattárakhoz;
                                 
                              
                                    f)
                                 
                                 
                                    a képek rögzítésével, a képzéssel és az adatkezeléssel kapcsolatos szigorú minőségi előírások;
                                 
                              
                                    g)
                                 
                                 
                                    európai szintű koordinációs és integrációs tevékenységek a tudományos képalkotás kutatóközösségei számára;
                                 
                              
                                    h)
                                 
                                 
                                    a fő feladatának ellátásához szükséges egyéb tevékenységek.
                                 
                              
                  
                     
                        3.
                     
                     
                        Az Euro-BioImaging ERIC egyéb tevékenységeket is folytathat, mint például:
                        
                                    a)
                                 
                                 
                                    az Euro-BioImaging ERIC népszerűsítése;
                                 
                              
                                    b)
                                 
                                 
                                    a szolgáltatásokkal kapcsolatos technológiai fejlesztések végrehajtása;
                                 
                              
                                    c)
                                 
                                 
                                    közös fejlesztési tevékenységek egy összehangolt, hosszú távú fejlesztési program révén, amely magában foglalja az Euro-BioImaging csomópontok és a felhasználói csoportok – többek között az ipari szereplők – közötti együttműködést;
                                 
                              
                                    d)
                                 
                                 
                                    tudásátadás az ipari szereplők és a politikai döntéshozók számára;
                                 
                              
                                    e)
                                 
                                 
                                    az Euro-BioImaging ERIC forrásainak oktatási és képzési célú népszerűsítése;
                                 
                              
                                    f)
                                 
                                 
                                    együttműködés a kapcsolódó és kiegészítő területeken működő kutatási infrastruktúrákkal.
                                 
                              
                  
                     
                        4.
                     
                     
                        Az Euro-BioImaging ERIC fő feladatát profitszerzési cél nélkül látja el. Az Euro-BioImaging ERIC korlátozott körben – közvetlen vagy közvetett módon – kiegészítő gazdasági tevékenységet is folytathat, amennyiben e tevékenység összeegyeztethető az Euro-BioImaging ERIC fő feladatával, valamint az e feladat végrehajtásához szükséges tevékenységekkel, és nem akadályozza annak végrehajtását. A korlátozott körben folytatott kiegészítő gazdasági tevékenységből származó jövedelmet az Euro-BioImaging ERIC céljainak előmozdítására használja fel.
                     
                  2.   Alapszabály szerinti székhely
               (az Euro-BioImaging ERIC
               alapszabályának 2. cikke)
            
                     
                        1.
                     
                     
                        Az Euro-BioImaging egy megosztott kutatási infrastruktúra, amelynek alapszabály szerinti székhelye Finnországban található.
                     
                  
                     
                        2.
                     
                     
                        A biológiai képalkotás közösségspecifikus szekcióját és a képadatkezelést (biológiai központ, Bio-Hub) az Európai Molekuláris Biológiai Laboratórium biztosítja, míg az orvosi képalkotás közösségspecifikus szekciójáért és a képadatkezelésért (orvosi központ, Med-Hub) Olaszország felel majd.
                     
                  
                     
                        3.
                     
                     
                        Az alapszabály szerinti székhely, a biológiai központ és az orvosi központ alkotják az Euro-BioImaging központot.
                     
                  
                     
                        4.
                     
                     
                        Az Euro-BioImaging ERIC szolgáltatási szintre vonatkozó megállapodások révén kapcsolódik az Euro-BioImaging ERIC tagjainak területén vagy azok keretében működő Euro-BioImaging csomópontokhoz.
                     
                  3.   Név (az Euro-BioImaging ERIC alapszabályának 3. cikke)
            
            A „Biológiai és Orvosi Tudományok Képalkotó Technológiáinak Európai Kutatási Infrastruktúrája” elnevezésű európai kutatási infrastruktúra a 723/2009/EK tanácsi rendelet szerinti európai kutatási infrastruktúráért felelős konzorcium (ERIC) formájában jön létre, amelynek neve „Euro-BioImaging Európai Kutatási Infrastruktúra-konzorcium” vagy „Euro-BioImaging ERIC”.
            4.   A fennállás időtartama és a felszámolási eljárás (az Euro-BioImaging ERIC alapszabályának 4. cikke)
            
            
                     
                        1.
                     
                     
                        Az Euro-BioImaging ERIC határozatlan időtartamra jön létre, de a 2. és 3. bekezdésben rögzített eljárásnak megfelelően felszámolható.
                     
                  
                     
                        2.
                     
                     
                        Az Euro-BioImaging ERIC felszámolásáról az Euro-BioImaging tanács kétharmados többséggel határoz.
                     
                  
                     
                        3.
                     
                     
                        Az Euro-BioImaging tanács eltérő megállapodása hiányában az Euro-BioImaging ERIC tartozásainak kiegyenlítését követően fennmaradó eszközöket szét kell osztani az Euro-BioImaging ERIC tagjai és megfigyelői között, az Euro-BioImaging ERIC működéséhez nyújtott halmozott hozzájárulásaik arányában.
                     
                  5.   Felelősség (az Euro-BioImaging ERIC alapszabályának 5. cikke)
            
            
                     
                        1.
                     
                     
                        Az Euro-BioImaging ERIC felel a tartozásaiért. Az Euro-BioImaging ERIC nem felel az Euro-BioImaging csomópontokban keletkező kötelezettségekért.
                     
                  
                     
                        2.
                     
                     
                        Az Euro-BioImaging ERIC tagjai kizárólag hozzájárulásaik erejéig tartoznak pénzügyi felelősséggel az Euro-BioImaging ERIC tartozásaiért.
                     
                  
                     
                        3.
                     
                     
                        Az Euro-BioImaging ERIC megfelelő biztosítást köt az Euro-BioImaging ERIC működtetésével összefüggő kockázatok fedezésére.
                     
                  6.   Felhasználói hozzáférési politika (az Euro-BioImaging ERIC alapszabályának 6. cikke)
            
            
                     
                        1.
                     
                     
                        Az Euro-BioImaging ERIC szolgáltatásaihoz való tényleges hozzáférésnek – a képalkotó technológiákhoz, a képzésekhez és szakértelemhez való fizikai hozzáférést is beleértve – a tervezett felhasználói kutatási projekt tudományos értékén és technikai megvalósíthatóságán kell alapulnia.
                     
                  
                     
                        2.
                     
                     
                        Az Euro-BioImaging ERIC szolgáltatásaihoz való hozzáféréssel kapcsolatos eljárásokra és kritériumokra vonatkozó hozzáférési szabályokat az Euro-BioImaging tanács hagyja jóvá, figyelembe véve a Kutatási Infrastruktúrákhoz való Hozzáférésről szóló Európai Charta elveit.
                     
                  
                     
                        3.
                     
                     
                        Az Euro-BioImaging ERIC által kezelt képadatoknak – a jogszabályok által megengedett mértékben – elérhetőnek és nyilvánosan hozzáférhetőnek kell lenniük minden kutató, tudományos intézmény és egyéb érdekelt számára, a FAIR-elveknek megfelelően. Az adatok felhasználása és gyűjtése a vonatkozó törvényi adatvédelmi rendelkezések hatálya alá tartozik.
                     
                  7.   Tudományos értékelési politika (az Euro-BioImaging ERIC alapszabályának 7. cikke)
            
            Az Euro-BioImaging ERIC tevékenységeit az Euro-BioImaging ERIC tudományos tanácsadó testülete évente értékeli.
            8.   Terjesztési politika (az Euro-BioImaging-ERIC alapszabályának 8. cikke)
            
            
                     
                        1.
                     
                     
                        Az Euro-BioImaging ERIC elősegíti a kutatást, és főszabályként ösztönzi a kutatási adatokhoz való lehető legszabadabb hozzáférést, az Euro-BioImaging ERIC terjesztési szabályaiban rögzített feltételeknek megfelelően.
                     
                  
                     
                        2.
                     
                     
                        Az Euro-BioImaging ERIC felszólítja a kutatókat arra, hogy kutatási eredményeiket tegyék nyilvánosan hozzáférhetővé, és felajánlja az eredményeknek az Euro-BioImaging ERIC-en keresztül történő elérhetővé tételét. Az Euro-BioImaging ERIC szolgáltatásainak vagy infrastruktúrájának, illetve mindkettőnek a használatát meg kell jelölni a publikációkban.
                     
                  
                     
                        3.
                     
                     
                        Az Euro-BioImaging ERIC a célközönség eléréséhez számos különböző csatornát igénybe vesz (például internetes portál, hírlevél, műhelytalálkozók, konferenciákon való megjelenés, folyóiratokban és napilapokban közzétett cikkek).
                     
                  9.   Szellemitulajdon-jogra vonatkozó politika (az Euro-BioImaging ERIC alapszabályának 9. cikke)
            
            
                     
                        1.
                     
                     
                        Az Euro-BioImaging ERIC és a felhasználók között létrejött szerződés feltételeire is figyelemmel a felhasználók által létrehozott szellemitulajdon-jogok jogosultjai az említett felhasználók.
                     
                  
                     
                        2.
                     
                     
                        Az Euro-BioImaging ERIC a részben vagy egészben az Euro-BioImaging ERIC által létrehozott, megszerzett vagy kifejlesztett szellemitulajdon-jogok jogosultja lehet az Euro-BioImaging szellemitulajdon-jogra vonatkozó politikájában rögzített feltételeknek megfelelően.
                     
                  10.   Foglalkoztatáspolitika (az Euro-BioImaging ERIC alapszabályának 10. cikke)
            
            Az Euro-BioImaging központ irodájának munkaerő-felvételi eljárásai, munkaerő-felvétele és a munkaerő foglalkoztatása az átláthatóság, a megkülönböztetésmentesség és az esélyegyenlőség elvének tiszteletben tartásával történik.
            11.   Beszerzéspolitika (az Euro-BioImaging ERIC alapszabályának 11. cikke)
            
            Az Euro-BioImaging ERIC a beszerzési pályázatokra jelentkezőket és az ajánlatokat egyenlő és megkülönböztetésmentes bánásmódban részesíti. Az Euro-BioImaging beszerzéspolitikája tiszteletben tartja az átláthatóság, a megkülönböztetésmentesség és a versenyalapúság elvét. A beszerzések keretében alkalmazandó részletes eljárásokat és kritériumokat a beszerzési végrehajtási politikában meg kell határozni.